# சடாவோ (யானை)



**சடாவோ** (*Satao*) (சுமார் 1968 – 30 மே 2014) கென்யாவின் மிகப்பெரிய ஆப்பிரிக்க யானைகளில் ஒன்றாகும். இதன் தந்தங்கள் கிட்டத்தட்ட தரையைத் தொடும் அளவுக்கு நீளமாக இருந்தது. 30 மே 2014 அன்று நஞ்சு கலந்த அம்பைப் பயன்படுத்தி வேட்டைக்காரர்களால் சடாவோ கொல்லப்பட்டதாக சாவோ அறக்கட்டளை அறிவித்தது.  

## பின்னணி
சடாவோ என்பது ஆப்பிரிக்க யானையாகும். யானைகள் அதிகம் வசிக்கும் கொண்ட உலகின் மிகப்பெரிய வனவிலங்கு பூங்காவில் ஒன்றான சாவோ கிழக்கு தேசியப் பூங்காவில் வாழ்ந்தது. 1960 களின் பிற்பகுதியில் சடாவோ பிறந்தது என்றும் அது கொல்லப்பட்டபோது அதற்கு குறைந்தது 45 வயதாக இருந்திருக்கலாம் என்றும் கருதப்படுகிறது. அது இறக்கும் போது உலகின் மிகப்பெரிய யானைகளில் ஒன்றாக மதிப்பிடப்பட்டது. மேலும், கென்யாவின் மிகவும் பிரபலமான மற்றும் நன்கு அறியப்பட்ட யானைகளில் ஒன்றாக விவரிக்கப்பட்டது (அதாவது, கிட்டத்தட்ட தரையைத் தொடும் தந்தங்களைக் கொண்ட ஆண் யானைகள்). சடாவோவின் தந்தங்கள் 6.5 அடிகள் (2.0 மீ) நீளமானது. மேலும் கென்யாவில் வாழும் எஞ்சியிருக்கும் சில யானைகளில் மிகப்பெரிய யானையாகக் கணக்கிடப்பட்டது.  

யானை தந்தம் வேட்டையாடுவது ஆப்பிரிக்காவில் ஒரு பரவலான பிரச்சனை. 2013 ஆம் ஆண்டில், 20,000 க்கும் மேற்பட்ட ஆப்பிரிக்க யானைகள் தந்தத்திற்காக கொல்லப்பட்டன. ஆப்பிரிக்க யானைகளின் படுகொலை யானை தந்தத்தின் கருப்பு சந்தை மதிப்பால் இயக்கப்படுகிறது. யானை தந்தத்தின் சட்டவிரோத வர்த்தகம் முதன்மையாக ஆசியாவில் உள்ளது. அங்கு தந்தம் ஒரு கிலோவுக்கு பல ஆயிரம் டாலர்களுக்கு விற்கப்படுகிறது. சடாவோவின் தந்தங்கள் ஒவ்வொன்றும் 100 பவுண்டுகள் (45 கிலோ) எடையுள்ளதாக மதிப்பிடப்பட்டது. ஆப்பிரிக்காவில் கிளர்ச்சிகளுக்கு நிதியளிப்பதற்கான வழிகளைத் தேடும் ஒழுங்கமைக்கப்பட்ட குற்றங்கள் மற்றும் கிளர்ச்சிக் குழுக்களால் வேட்டையாடுதல் அதிகரிப்பு பெருமளவில் இயக்கப்படுகிறது.  

கறுப்பு சந்தையில் சடாவோவின் தந்தங்களின் பெரும் மதிப்பு காரணமாக, ஜூன் 2014 க்கு முந்தைய 18 மாதங்களுக்கு கென்யா வனவிலங்கு சேவை மற்றும் சாவோo அறக்கட்டளை மூலம் சடாவோ கிட்டத்தட்ட நிலையான கண்காணிப்பில் இருந்தது. இது பொதுவாக பூங்காவின் ஒரு சிறிய பகுதியில் தங்கியிருந்தது. ஆனால் வேட்டையாடுதல் அதிகமாக இருந்த பூங்காவின் பகுதிகளில் சுற்றித் திரிந்தது. இது ஒரு பெரிய 390-சதுர மைல் பரப்பளவு (1,000 கிமீ2) சுற்றித் திரிந்ததால் , அடர்ந்த காடுகள் காரணமாக கண்காணிப்பது கடினமாக இருந்தது. இது கிளர்ச்சிப் போராளிகளால் உந்தப்பட்ட வேட்டையாடும் முயற்சிகளை செயல்படுத்த உதவியது. கென்யா வனவிலங்கு செவையாலும், சாவோ அறக்கட்டளையாலும் வேட்டையாடுபவர்களை தடுக்க முடியவில்லை. சடாவோ கடைசியாக 19 மே 2014 அன்று உயிருடன் காணப்பட்டது.  

சுமார் 10 நாட்கள், சாவோ அறக்கட்டளையைச் சேர்ந்த *இரிச்சர்ட் மொல்லர்* மற்றும் கென்யா வனவிலங்கு சேவையும் சேர்ந்து சடாவோ இறந்துவிட்டதாக முடிவு செய்வதற்கு முன்பு சுமார் 10 நாட்கள் அதை தேடினர். 2 ஜூன் 2014 அன்று, சாவோ கிழக்கு தேசியப் பூங்காவின் எல்லைக்கு அருகிலுள்ள சதுப்பு நிலத்தில் ஒரு பெரிய யானை சடலம் கிடப்பதைக் கண்டனர். தந்தங்கள் துண்டிக்கப்பட்டு, முகம் மோசமாக சிதைக்கப்பட்டிருந்ததால், சடலத்தை அப்போது உறுதியாக அடையாளம் காண முடியவில்லை. 30 மே 2014 அன்று அதன் இடது புறத்தில் ஆழமாக வீசப்பட்ட நஞ்சு தடவப்பட்ட அம்புகளால் அது கொல்லப்பட்டிருந்தது.  

சடாவோ 13 ஜூன் 2014 அன்று இறந்துவிட்டதாக அதிகாரப்பூர்வமாக அறிவிக்கப்பட்டது.  

சட்டவிரோத தந்தங்கள் பொதுவாக வேட்டையாடப்பட்டு பயங்கரவாத அமைப்புகளால் நீண்ட காலமாக சீனாவிற்கு விற்கப்பட்டன. சீனா 31 டிசம்பர் 2017 வரை உலகிலேயே தந்தங்களுக்கு மிகப்பெரிய சந்தையாக இருந்தது. தற்போது அதன் எல்லைக்குள் யானை தந்தம் வர்த்தகம் தடைசெய்யப்பட்டுள்ளது.  

## கைதுகள்
20 ஜூன் 2014 அன்று, கென்யா வனவிலங்கு சேவைகள், சடாவோவைக் கொன்றதற்காக மூன்று சந்தேக நபர்களை வனப் பாதுகாவலர்கள் கைது செய்ததாக அறிவித்தது. கென்யா வனவிலங்கு சேவைகளின் செய்தித் தொடர்பாளர் பால் முயா, உளவுத்துறையின் அடிப்படையில் அவர்கள் கண்டுபிடிக்கப்பட்டதாகக் கூறினார்.  

## இதனையும் காண்க

- செசில்
- ஐசிலோ